ເຊື້ອໄວຣັສສາຍພັນໃໝ່ ຈາກອັງກິດ ແລະ ອາຟຣິກາໃຕ້ ກຳລັງແຜ່ລະບາດ ໄປທົ່ວໂລກ
ອີງຕາມເຈົ້າໜ້າທີ່ຍີປຸ່ນແລ້ວ ມີເຊື້ອໄວຣັສສາຍພັນໃໝ່ ອີກຊະນິດນຶ່ງ ໄດ້ຖືກພົບເຫັນ ຈາກພວກເດີນທາງທີ່ມາຈາກປະເທດບຣາຊີລ.
ພວກນັກວິທະຍາສາດເຊື່ອວ່າ ເຊື້ອໄວຣັສໂຄວິດ-19 ທີ່ກາຍພັນໃໝ່ຢູ່ອັງກິດຊຶ່ງສາມາດຕິດຕໍ່ກັນໄດ້ງ່າຍຂຶ້ນນັ້ນ ໄດ້ພົບເຫັນຢູ່ປະເທດຝຣັ່ງ ແລະຣັດເຊຍອີງຕາມລາຍງານຂ່າວໃນວັນອາທິດວານນີ້ ຣັດເຊຍ ຊຶ່ງມີຜູ້ຕິດເຊື້ອໄວຣັສຢູ່ແລ້ວຫຼາຍກວ່າ 3 ລ້ານກໍລະນີ ໄດ້ສັ່ງໃຫ້ໂຈະຖ້ຽວບິນຈາກອັງກິດ ໄປຈົນຮອດວັນທີ 13 ມັງກອນ ແລະໄດ້ບັງຄັບໃຫ້ມີການກັກໂຕ ພວກທີ່ເດີນທາງມາຈາກອັງກິດ ເປັນເວລາ 2 ອາທິດ ໃນຂະນະດຽວກັນ ອັງກິດຍັງສືບຕໍ່ດີ້ນຮົນຮັບມືກັບກໍລະນີຕິດເຊື້ອແລະເສຍຊີວິດທີ່ເພີ້ມສູງຂຶ້ນ ຍ້ອນໂຄວິດ-19 ທີ່ເປັນພະຍາດເກີດຈາກໄວຣັສໂຄໂຣນາ ໂດຍທີ່ໂຮງໝໍຫຼາຍໆແຫ່ງຮັບພວກຄົນປ່ວຍເຕັມອັດຕາແລະການກັກໃຫ້ຢູ່ໃນບ້ານໃນເຮືອນຫຼືລັອກດາວ ຍັງມີຜົນບັງຄັບໃຊ້ຢູ່ ເຈົ້າຄອງນະຄອນລອນດອນ ທ່ານຊາດິກ ຄານ (Sadiq Khan) ກ່າວໃນວັນທ້າຍສັບປະດາທີ່ຜ່ານມານີ້ວ່າ “ສະພາບການໂຕຈິງອັນຈະແຈ້ງກໍແມ່ນວ່າ ພວກເຮົາຈະບໍ່ມີຕຽງໃຫ້ພວກຄົນເຈັບພາຍໃນໄລຍະສອງສາມອາທິດຂ້າງໜ້ານີ້ ນອກຈາກວ່າການລະບາດຂອງເຊື້ອໄວຣັສຊັກຊ້າລົງຢ່າງຫຼວງຫຼາຍ ” ເຊື້ອໄວຣັສສາຍພັນໃໝ່ຈາກອັງກິດ ໄດ້ຖືກພົບເຫັນຢູ່ໃນ 45 ປະເທດ ແລະຢ່າງໜ້ອຍ 8 ລັດ ຂອງສະຫະລັດ ສ່ວນເຊື້ອໄວຣັສສາຍພັນໃໝ່ອີກຊະນິດນຶ່ງ ທີ່ຄົ້ນພົບຢູ່ອາຟຣິກາໃຕ້ ໄດ້ຖືກພົບເຫັນຢູ່ໃນບາງກໍລະນີຕິດເຊື້ອໃໝ່ທີ່ໄອຣ໌ແລນໃນວັນອາທິດວານນີ້ ເຊື້ອໄວຣັສສາຍພັນໃໝ່ ອີກຊະນິດນຶ່ງ ໄດ້ຖືກພົບເຫັນຈາກພວກເດີນທາງທີ່ມາຈາກປະເທດບຣາຊີລ ທ່ານທາກາຊິ ວາກິຕະ (Takaji Wakita) ຫົວໜ້າສະຖາບັນພະຍາດຕິດຕໍ່ທີ່ປະເທດຍີ່ປຸ່ນ ກ່າວໃນວັນອາທິດວານນີ້ວ່າ ເຊື້ອໄວຣັສສາຍພັນໃໝ່ທີ່ຫາກໍຄົ້ນພົບນັ້ນ ແມ່ນແຕກຕ່າງໄປຈາກເຊື້ອໄວຣັສທີ່ພົບເຫັນຢູ່ປະເທດອັງກິດແລະອາຟຣິກາໃຕ້ ແຕ່ເຊື້ອໄວຣັສສາຍພັນໃໝ່ທັງສາມແມ່ນມີການແປພັນແບບດຽວກັນ ໃນຂະນະທີ່ເຊື້ອໄວຣັສສາຍພັນໃໝ່ໄດ້ພາໃຫ້ມີຄວາມເປັນຫ່ວງໃນຮູບໃດຮູບນຶ່ງນັ້ນ ແຕ່ການແປພັນຂອງເຊື້ອໄວຣັສເຫຼົ່ານີ້ ກໍບໍ່ແມ່ນສິ່ງທີ່ພວກເຮົາ ບໍ່ໄດ້ຄາດຫວັງເອົາໄວ້ ເຊື້ອໄຣັສໂຄໂຣນາ ໄດ້ປັບໂຕເລັກໆນ້ອຍຫຼາຍໆພັນເທື່ອ ນັບແຕ່ໄດ້ເລີ້ມຄົ້ນພົບມາ ນອກນັ້ນແລ້ວ ໃນວັນອາທິດວານນີ້ ພະສັນຕະປະປາແຟຣນຊິສ ຊົງກ່າວວ່າ ການຕັດສິນໃຈ ເພື່ອຮັບເອົາການສັກຢາວັກຊີນປ້ອງກັນໂຄວິດ-19 ມັນເປັນເລື້ອງທີ່ຖືກຕ້ອງອັນດີງາມຕາມຫຼັກສິນທຳ